Jules Bordet
Jules Bordet, 1870-1961, belgisk læge, der modtog nobelprisen i medicin og fysiologi i 1919 for sin forskning inden for immunologi og bakteriologi. Bordet fandt i 1901 en gruppe af proteiner i blodet, nu kendt som komplement, der ved binding til et antigen-antistof-kompleks (komplementreaktionen) medvirker til udvikling af immunitet. Opdagelsen blev grundlaget for udvikling af flere diagnostiske prøver, fx Wassermans reaktion ved syfilis. Bordet fandt i 1906 kighostebakterien (Bordetella) og udviklede en kighostevaccine.